钦定古今图书集成/明伦汇编/氏族典/第043卷 > 《廖用贤尚友录》 > 时青
## 钦定古今图书集成/明伦汇编/氏族典/第043卷 > 《廖用贤尚友录》 > 时青

按《金史时青传》：“青，滕阳人。初与叔父全俱为红袄贼，
及杨安儿、刘二祖败，承赦来降，隶军中。兴定初，为济
州义军万户。兴定二年，叛入宋，宋人置之淮南，屯龟山，有众数万。兴定四年，泗州行元帅府纥石烈牙吾
塔遣人招之，青以书来，乞假邳州以屯老幼。牙吾塔
奏其事。十月，诏加青银青光禄大夫，封滕阳公，仍为”
本处兵马总领元帅兼宣抚使。青既不得邳州，复为
宋守。兴定五年正月二十五日夜，青袭破泗州西城，
牙吾塔昼夜力战，募死士以梯冲逼城。青以舟兵二
千，合城中兵来犯牙吾塔营，提控斡鲁朵先知，设伏
掩击，青兵大败。二月，拔众走，遂复西城。元光元年二
月，全与元帅左监军讹可节制三路军马伐宋，青受
宋诏，与全兵相拒，全匿其事。时方暑雨，淮水暴涨，乃
为桥渡军。宋兵袭之，军遂败绩，桥坏，全以轻舟先济，
士卒皆覆没。